NARIADENIE EURÓPSKEHO PARLAMENTU A RADY (ES) č. 78/2009
zo 14. januára 2009
o typovom schvaľovaní motorových vozidiel s ohľadom na ochranu chodcov a iných zraniteľných účastníkov cestnej premávky, o zmene a doplnení smernice 2007/46/ES a o zrušení smerníc 2003/102/ES a 2005/66/ES
(Text s významom pre EHP)
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
Vnútorný trh zahŕňa oblasť bez vnútorných hraníc, v ktorej musí byť zaručený voľný pohyb tovaru, osôb, služieb a kapitálu. Na tento účel existuje v Spoločenstve systém typového schvaľovania motorových vozidiel. Technické požiadavky na typové schvaľovanie motorových vozidiel z hľadiska ochrany chodcov by sa mali zladiť tak, aby sa zabránilo prijatiu požiadaviek, ktoré sa budú líšiť v rámci jednotlivých členských štátov, a aby sa zabezpečilo správne fungovanie vnútorného trhu.
(2)
Toto nariadenie je jedným zo samostatných regulačných aktov v súvislosti s postupom typového schvaľovania v Spoločenstve podľa smernice Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre schvaľovanie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (rámcová smernica) (3). S cieľom dosiahnuť ciele uvedené v odôvodnení 1 tohto nariadenia by sa prílohy I, III, IV, VI a XI k smernici 2007/46/ES mali zmeniť a doplniť.
(3)
Skúsenosti dokazujú, že právne predpisy týkajúce sa motorových vozidiel mali často vysoko podrobný technický obsah. Preto je vhodné prijať namiesto smernice nariadenie, aby sa zabránilo nezrovnalostiam medzi transpozičnými opatreniami a zbytočnou mierou komplikovanosti právnych predpisov v členských štátoch, keďže ho nebude potrebné transponovať do vnútroštátnych právnych predpisov. S cieľom zabezpečiť zhodu v príslušnej oblasti sa z toho dôvodu týmto nariadením zrušuje smernica Európskeho parlamentu a Rady 2003/102/ES zo 17. novembra 2003 o ochrane chodcov a iných zraniteľných účastníkov cestnej premávky pred zrážkou a v prípade zrážky s motorovým vozidlom (4) a smernica Európskeho parlamentu a Rady 2005/66/ES z 26. októbra 2005 o používaní systémov čelnej ochrany motorových vozidiel (5), ktorou sa zabezpečujú požiadavky na inštaláciu a používanie systémov čelnej ochrany na vozidlách, a tým aj príslušná úroveň ochrany chodcov. Znamená to, že členské štáty zrušia transpozičné právne predpisy súvisiace so zrušenými smernicami.
(4)
Zistilo sa, že požiadavky na druhú fázu implementácie smernice 2003/102/ES nie sú realizovateľné. V tejto súvislosti sa v článku 5 uvedenej smernice požaduje, aby Komisia predložila potrebné návrhy potrebné na to, aby sa riešili problémy s realizovateľnosťou týchto požiadaviek a prípadne sa umožnilo používanie systémov aktívnej ochrany, pričom by zároveň zabezpečili, že sa nezníži úroveň bezpečnosti poskytovanej zraniteľným účastníkom cestnej premávky.
(5)
Štúdia, ktorej realizáciu zabezpečila Komisia, dokazuje, že ochrana chodcov sa môže výrazne zlepšiť kombináciou pasívnych a aktívnych opatrení, ktoré poskytujú vyššiu úroveň ochrany v porovnaní s pôvodne existujúcimi ustanoveniami. Štúdia predovšetkým preukázala, že systém aktívnej ochrany „asistenta núdzového brzdenia“ by v kombinácii so zmenami požiadaviek na pasívnu bezpečnosť značne zvýšil úroveň ochrany chodcov. Zabezpečenie povinnej inštalácie systémov asistenta núdzového brzdenia v nových motorových vozidlách je preto vhodné. Nemal by však nahradiť systémy pasívnej bezpečnosti na vysokej úrovni, ale skôr ich doplniť.
(6)
Od vozidiel vybavených systémami predchádzania zrážkam sa nesmie požadovať splnenie určitých požiadaviek uvedených v tomto nariadení, a to v takom rozsahu, v akom budú schopné zabrániť zrážke s chodcom a nielen zmierniť účinky takejto zrážky. Po zhodnotení, či takouto technológiou možno efektívne zabrániť zrážkam s chodcami a inými zraniteľnými účastníkmi cestnej premávky, môže Komisia predložiť návrhy na zmenu a doplnenie tohto nariadenia, ktoré umožnia používanie systémov predchádzania zrážkam.
(7)
S narastajúcim počtom ťažších vozidiel používaných na mestských komunikáciách je vhodné zabezpečiť, aby sa ustanovenia o ochrane chodcov uplatňovali nielen na vozidlá s maximálnou hmotnosťou 2 500 kg, ale po uplynutí obmedzeného prechodného obdobia aj na vozidlá kategórií M1 a N1, ktoré prekračujú uvedený limit.
(8)
V snahe zvýšiť ochranu chodcov podľa možnosti v čo najskoršej etape majú byť výrobcovia, ktorí chcú požiadať o typové schválenie v súlade s novými požiadavkami ešte predtým, ako sa stanú povinnými, schopní urobiť tak za podmienky, že už budú účinné potrebné vykonávacie opatrenia.
(9)
Opatrenia potrebné na vykonávanie tohto nariadenia by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (6).
(10)
Komisia by predovšetkým mala byť splnomocnená na prijatie technických ustanovení na uplatňovanie požiadaviek na testy a vykonávacích opatrení založených na výsledkoch monitorovania. Keďže tieto opatrenia majú všeobecnú pôsobnosť a ich cieľom je zmeniť nepodstatné prvky tohto nariadenia okrem iného jeho doplnením o nové nepodstatné prvky, musia sa prijať v súlade s regulačným postupom s kontrolou ustanoveným v článku 5a rozhodnutia 1999/468/ES.
(11)
V snahe zabezpečiť hladký prechod od ustanovení smerníc 2003/102/ES a 2005/66/ES na toto nariadenie by sa malo vykonávanie tohto nariadenia odložiť o určité časové obdobie po nadobudnutí jeho účinnosti.
(12)
Keďže cieľ tohto nariadenia, a to realizáciu vnútorného trhu prostredníctvom zavedenia spoločných technických požiadaviek týkajúcich sa ochrany chodcov, nemožno uspokojivo dosiahnuť na úrovni členských štátov, ale z dôvodu jeho rozsahu ho možno lepšie dosiahnuť na úrovni Spoločenstva, môže Spoločenstvo prijať opatrenia v súlade zo zásadou subsidiarity podľa článku 5 zmluvy. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie uvedeného cieľa,
PRIJALI TOTO NARIADENIE:
KAPITOLA I
PREDMET ÚPRAVY, ROZSAH PÔSOBNOSTI A VYMEDZENIE POJMOV
Článok 1
Predmet úpravy
Týmto nariadením sa stanovujú požiadavky na konštrukciu a fungovanie motorových vozidiel a systémov čelnej ochrany s cieľom znížiť počet a závažnosť zranení chodcov a iných zraniteľných účastníkov cestnej premávky zasiahnutých čelnými časťami vozidiel a s cieľom zabrániť takýmto zrážkam.
Článok 2
Rozsah pôsobnosti
1. Toto nariadenie sa uplatňuje na:
a)
motorové vozidlá kategórie M1 definované v článku 3 ods. 11 smernice 2007/46/ES a v bode 1 oddielu A prílohy II k uvedenej smernici s prihliadnutím na odsek 2 tohto článku;
b)
motorové vozidlá kategórie N1 definované v článku 3 ods. 11 smernice 2007/46/ES a v bode 2 oddielu A prílohy II k uvedenej smernici s prihliadnutím na odsek 2 tohto článku;
c)
systémy čelnej ochrany namontované ako základná výbava vozidiel uvedených v písmenách a) a b) alebo dodávané ako samostatné technické jednotky určené na namontovanie na takéto vozidlá.
2. Oddiely 2 a 3 prílohy I k tomuto nariadeniu sa neuplatňujú na:
a)
vozidlá kategórie N1 ani
b)
vozidlá kategórie M1 odvodené od vozidiel kategórie N1 s maximálnou hmotnosťou nad 2 500 kg,
kde je poloha „bodu R“ vodiča buď pred prednou nápravou, alebo pozdĺžne za priečnou stredovou líniou prednej nápravy maximálne o 1 100 mm.
Článok 3
Vymedzenie pojmov
Na účely tohto nariadenia:
1.
„stĺpik A“ je najprednejší vonkajší nosník strechy siahajúci od podvozku po strechu vozidla;
2.
„systém asistenta núdzového brzdenia“ je funkcia systému brzdenia, ktorá odvodzuje situáciu núdzového brzdenia z toho, akým spôsobom vodič brzdí, a podľa toho:
a)
pomáha vodičovi dosiahnuť maximálne možné pomerné brzdné spomalenie alebo
b)
stačí na to, aby vyvolala plné cyklovanie protiblokovacieho brzdného systému;
3.
„nárazník“ je akákoľvek čelná, spodná, vonkajšia štruktúra vozidla vrátane jej prípojných jednotiek, ktoré sú určené na poskytovanie ochrany vozidlu v prípadoch čelného nárazu s iným vozidlom pri nízkej rýchlosti; nezahŕňa však žiadny systém čelnej ochrany;
4.
„systém čelnej ochrany“ je samostatná štruktúra alebo štruktúry, napríklad ochranný rúrkový rám alebo prídavný nárazník okrem nárazníka základnej výbavy, ktoré sú určené na ochranu vonkajšieho povrchu vozidla v prípade zrážky s iným objektom, s výnimkou štruktúr s hmotnosťou nižšou ako 0,5 kg určených len na ochranu svetiel vozidla;
5.
„maximálna hmotnosť“ je technicky prípustná maximálna hmotnosť v naloženom stave, uvedená výrobcom podľa bodu 2.8 prílohy I k smernici 2007/46/ES;
6.
„vozidlá kategórie N1 odvodené od vozidiel kategórie M1“ sú tie vozidlá kategórie N1, ktoré majú pred stĺpikom A rovnakú základnú štruktúru a tvar ako vozidlo pôvodnej kategórie M1;
7.
„vozidlá kategórie M1 odvodené od vozidiel kategórie N1“ sú vozidlá kategórie M1, ktoré majú pred stĺpikom A rovnakú základnú štruktúru a tvar ako vozidlo pôvodnej kategórie N1.
KAPITOLA II
POVINNOSTI VÝROBCOV
Článok 4
Technické požiadavky
1. V súlade s článkom 9 výrobcovia zabezpečia, aby vozidlá uvedené na trh boli vybavené typovo schváleným systémom asistenta núdzového brzdenia v súlade s požiadavkami oddielu 4 prílohy I a aby takéto vozidlá spĺňali požiadavky oddielov 2 alebo 3 prílohy I.
2. V súlade s článkom 10 výrobcovia zabezpečia, aby systémy čelnej ochrany, ktoré sú buď namontované ako základná výbava na vozidlách uvedených na trh, alebo ktoré sa dodávajú ako samostatné technické jednotky, vyhovovali požiadavkám oddielov 5 a 6 prílohy I.
3. Výrobcovia poskytnú schvaľovacím orgánom príslušné údaje o špecifikáciách a podmienkach testovania vozidla a systému čelnej ochrany. Údaje obsahujú informácie požadované na kontrolu funkčnosti ktoréhokoľvek zariadenia aktívnej bezpečnosti nainštalovaného na vozidle.
4. V prípade systémov čelnej ochrany, ktoré sa majú dodávať ako samostatné technické jednotky, výrobcovia poskytnú schvaľovacím orgánom príslušné údaje o špecifikáciách systému a o podmienkach testovania.
5. Systémy čelnej ochrany ako samostatné technické jednotky sa nedistribuujú, neponúkajú na predaj ani nepredávajú, ak nie je priložený zoznam typov vozidiel, pre ktoré bol systém čelnej ochrany schválený, ako aj jasný návod na montáž. Návod na montáž musí obsahovať konkrétne pokyny montáže vrátane spôsobov upevnenia na vozidle, na ktoré je jednotka schválená, aby bolo možné upevniť schválené súčiastky na toto vozidlo spôsobom, ktorý je v súlade s príslušnými ustanoveniami oddielu 6 prílohy I.
6. Komisia prijme vykonávacie opatrenia stanovujúce technické ustanovenia na uplatňovanie požiadaviek uvedených v prílohe I. Uvedené opatrenia zamerané na zmenu nepodstatných prvkov tohto nariadenia okrem iného jeho doplnením sa prijmú v súlade s regulačným postupom s kontrolou uvedeným v článku 40 ods. 2 smernice 2007/46/ES.
Článok 5
Žiadosť o typové schválenie ES
1. Pri podávaní žiadosti o typové schválenie ES typu vozidla s ohľadom na ochranu chodcov výrobca predloží schvaľovaciemu orgánu informačný dokument zostavený v súlade so vzorom uvedeným v časti 1 prílohy II.
Výrobca odovzdá technickej službe zodpovednej za vykonávanie testov typového schválenia vozidlo, ktoré je reprezentatívne pre typ vozidla, ktorý sa má schváliť.
2. Pri podávaní žiadosti o typové schválenie ES typu vozidla s ohľadom na vybavenie systémom čelnej ochrany výrobca predloží schvaľovaciemu orgánu informačný dokument zostavený v súlade so vzorom uvedeným v časti 2 prílohy II.
Výrobca odovzdá technickej službe zodpovednej za vykonávanie testov typového schválenia vozidlo vybavené systémom čelnej ochrany, ktoré je reprezentatívne pre typ vozidla, ktorý sa má schváliť. Na požiadanie tejto technickej služby výrobca predloží aj špecifické komponenty alebo vzorky použitých materiálov.
3. Pri podávaní žiadosti o typové schválenie ES samostatnej technickej jednotky pre typ systému čelnej ochrany výrobca predloží schvaľovaciemu orgánu informačný dokument zostavený v súlade so vzorom uvedeným v časti 3 prílohy II.
Výrobca predloží technickej službe zodpovednej za vykonávanie testov typového schválenia jednu vzorku typu systému čelnej ochrany, ktorý sa má schváliť. Ak to služba považuje za potrebné, môže požiadať o ďalšie vzorky. Vzorky budú zreteľne a nezmazateľne označené obchodným názvom žiadateľa alebo svojou značkou a typom. Musí sa vyhradiť miesto na neskoršie povinné umiestnenie značky o typovom schválení ES.
KAPITOLA III
POVINNOSTI ORGÁNOV ČLENSKÝCH ŠTÁTOV
Článok 6
Udelenie typového schválenia ES
1. Ak sú príslušné požiadavky splnené, schvaľovací orgán udelí typové schválenie ES a vydá číslo typového schválenia v súlade so systémom číslovania uvedeným v prílohe VII k smernici 2007/46/ES.
2. Na účely oddielu 3 tohto čísla typového schválenia sa použije jedno z týchto písmen:
a)
na schválenie vozidiel s ohľadom na ochranu chodcov:
-
„A“ v prípade, že vozidlo je v súlade s oddielom 2 prílohy I;
-
„B“ v prípade, že vozidlo je v súlade s oddielom 3 prílohy I;
b)
na schválenie vozidla s ohľadom na vybavenie systémom čelnej ochrany alebo na schválenie systému čelnej ochrany, ktorý sa má dodávať ako samostatná technická jednotka:
-
„A“ v prípade, že systém čelnej ochrany je v súlade s oddielom 5 prílohy I, pokiaľ ide o uplatňovanie jej bodov 5.1.1.1, 5.1.2.1, 5.2 a 5.3,
-
„B“ v prípade, že systém čelnej ochrany je v súlade s oddielom 5 prílohy I, pokiaľ ide o uplatňovanie jej bodov 5.1.1.2, 5.1.2.1, 5.2 a 5.3,
-
„X“ v prípade, že systém čelnej ochrany je v súlade s oddielom 5 prílohy I, pokiaľ ide o uplatňovanie jej bodov 5.1.1.3, 5.1.2.2, 5.2 a 5.3.
3. Schvaľovací orgán nepridelí rovnaké číslo inému typu vozidla alebo systému čelnej ochrany.
4. Na účely odseku 1 schvaľovací orgán vydá osvedčenie o typovom schválení ES zostavené v súlade:
a)
so vzorom uvedeným v časti 1 prílohy III na typ vozidla s ohľadom na ochranu chodcov;
b)
so vzorom uvedeným v časti 2 prílohy III na typ vozidla s ohľadom na jeho vybavenie systémom čelnej ochrany;
c)
so vzorom uvedeným v časti 3 prílohy III na typ systému čelnej ochrany, ktorý sa má dodávať ako samostatná technická jednotka.
Článok 7
Značka typového schválenia ES
Každý systém čelnej ochrany schválený v súlade s týmto nariadením na základe typového schválenia vozidla s ohľadom na jeho vybavenie systémom čelnej ochrany alebo typového schválenia systémov čelnej ochrany, ktoré sa majú dodávať ako samostatné technické jednotky, spĺňa požiadavky tohto nariadenia a udelí sa mu značka typového schválenia ES vytvorená v súlade s ustanoveniami prílohy IV, ktorou musí byť potom označený.
Článok 8
Zmena typu a zmeny a doplnenia schválení
Každá zmena vozidla pred stĺpikmi A alebo systému čelnej ochrany, ktorá ovplyvňuje buď štruktúru, hlavné rozmery, materiály vonkajších povrchov vozidla, metódy upevnenia, alebo usporiadanie vonkajších či vnútorných komponentov a ktorá môže mať výrazný vplyv na výsledky testov, sa považuje za zmenu a doplnenie podľa článku 13 smernice 2007/46/ES, a preto vyžaduje podanie novej žiadosti o typové schválenie.
Článok 9
Časový harmonogram podávania žiadostí pre vozidlá
1. S účinnosťou odo dňa uvedeného v článku 16 druhom pododseku prestanú vnútroštátne orgány z dôvodov súvisiacich s ochranou chodcov udeľovať typové schválenia ES alebo vnútroštátne typové schválenia pre tieto nové typy vozidiel:
a)
vozidlá kategórie M1, ktoré nie sú v súlade s technickými ustanoveniami uvedenými v oddiele 4 prílohy I;
b)
vozidlá kategórie M1 s maximálnou hmotnosťou 2 500 kg, ktoré nie sú v súlade s technickými ustanoveniami uvedenými v oddiele 2 alebo 3 prílohy I;
c)
vozidlá kategórie N1 odvodené od vozidiel kategórie M1 s maximálnou hmotnosťou 2 500 kg, ktoré nie sú v súlade s technickými ustanoveniami uvedenými v oddieloch 2 a 4 alebo v oddieloch 3 a 4 prílohy I.
2. S účinnosťou od 24. februára 2011 vnútroštátne orgány z dôvodov súvisiacich s ochranou chodcov nepovažujú ďalej osvedčenia o zhode za platné na účely článku 26 smernice 2007/46/ES a zakážu registráciu, predaj a uvádzanie týchto nových vozidiel, ktoré nie sú v súlade s technickými ustanoveniami uvedenými v oddiele 4 prílohy I k tomuto nariadeniu, do prevádzky:
a)
vozidlá kategórie M1;
b)
vozidlá kategórie N1 odvodené od kategórie M1 s maximálnou hmotnosťou 2 500 kg.
3. S účinnosťou od 24. februára 2013 vnútroštátne orgány z dôvodov súvisiacich s ochranou chodcov prestanú udeľovať typové schválenia ES alebo vnútroštátne typové schválenia s ohľadom na tieto nové typy vozidiel:
a)
vozidlá kategórie M1 s maximálnou hmotnosťou 2 500, ktoré nie sú v súlade s technickými ustanoveniami uvedenými v oddiele 3 prílohy I;
b)
vozidlá kategórie N1 odvodené od vozidiel kategórie M1 s maximálnou hmotnosťou 2 500 kg, ktoré nie sú v súlade s technickými ustanoveniami uvedenými v oddiele 3 prílohy I.
4. S účinnosťou od 31. decembra 2012 vnútroštátne orgány z dôvodov súvisiacich s ochranou chodcov nepovažujú ďalej osvedčenia o zhode za platné na účely článku 26 smernice 2007/46/ES a zakážu registráciu, predaj a uvádzanie týchto nových vozidiel, ktoré nie sú v súlade s technickými ustanoveniami uvedenými v oddiele 2 alebo 3 prílohy I k tomuto nariadeniu, do prevádzky:
a)
vozidlá kategórie M1 s maximálnou hmotnosťou 2 500 kg;
b)
vozidlá kategórie N1 odvodené od kategórie M1 s maximálnou hmotnosťou 2 500 kg.
5. S účinnosťou od 24. februára 2015 vnútroštátne orgány z dôvodov súvisiacich s ochranou chodcov prestanú udeľovať typové schválenia ES alebo vnútroštátne typové schválenia s ohľadom na tieto nové typy vozidiel:
a)
vozidlá kategórie M1 s maximálnou hmotnosťou nad 2 500 kg, ktoré nie sú v súlade s technickými ustanoveniami uvedenými v oddiele 3 prílohy I;
b)
vozidlá kategórie N1, ktoré nie sú v súlade s technickými ustanoveniami uvedenými v oddieloch 3 a 4 prílohy I.
6. S účinnosťou od 24. augusta 2015 vnútroštátne orgány z dôvodov súvisiacich s ochranou chodcov nepovažujú ďalej osvedčenia o zhode za platné na účely článku 26 smernice 2007/46/ES a zakážu registráciu, predaj a uvádzanie nových vozidiel kategórie N1, ktoré nie sú v súlade s technickými ustanoveniami uvedenými v oddiele 4 prílohy I k tomuto nariadeniu, do prevádzky.
7. S účinnosťou od 24. februára 2018 vnútroštátne orgány z dôvodov súvisiacich s ochranou chodcov nepovažujú ďalej osvedčenia o zhode za platné na účely článku 26 smernice 2007/46/ES a zakážu registráciu, predaj a uvádzanie týchto vozidiel do prevádzky:
a)
vozidlá kategórie M1 s maximálnou hmotnosťou 2 500 kg, ktoré nie sú v súlade s technickými ustanoveniami uvedenými v oddiele 3 prílohy I k tomuto nariadeniu;
b)
vozidlá kategórie N1 odvodené od kategórie M1 s maximálnou hmotnosťou 2 500 kg, ktoré nie sú v súlade s technickými ustanoveniami uvedenými v oddiele 3 prílohy I k tomuto nariadeniu.
8. S účinnosťou od 24. augusta 2019 vnútroštátne orgány z dôvodov súvisiacich s ochranou chodcov nepovažujú ďalej osvedčenia o zhode za platné na účely článku 26 smernice 2007/46/ES a zakážu registráciu, predaj a uvádzanie týchto nových vozidiel do prevádzky:
a)
vozidlá kategórie M1 s maximálnou hmotnosťou nad 2 500 kg, ktoré nie sú v súlade s technickými ustanoveniami uvedenými v oddiele 3 prílohy I k tomuto nariadeniu;
b)
vozidlá kategórie N1, ktoré nie sú v súlade s technickými ustanoveniami uvedenými v oddiele 3 prílohy I k tomuto nariadeniu.
9. Bez toho, aby boli dotknuté odseky 1 až 8 tohto článku, a za podmienky nadobudnutia účinnosti opatrení prijatých podľa článku 4 ods. 6, ak o to výrobca požiada, vnútroštátne orgány neodmietnu z dôvodov súvisiacich s ochranou chodcov udeliť typové schválenie ES alebo vnútroštátne typové schválenie pre nový typ vozidla ani nezakážu registráciu, predaj alebo uvádzanie tohto nového vozidla do prevádzky, ak príslušné vozidlo zodpovedá technickým ustanoveniam uvedeným v oddieloch 3 alebo 4 prílohy I.
Článok 10
Uplatnenie na systémy čelnej ochrany
1. Vnútroštátne orgány neudelia typové schválenie ES alebo vnútroštátne typové schválenie pre nový typ vozidla vybaveného systémom čelnej ochrany ani typové schválenie ES samostatnej technickej jednotky novému typu systému čelnej ochrany, ak nie je v súlade s požiadavkami uvedenými v oddieloch 5 a 6 prílohy I.
2. Z dôvodov súvisiacich so systémami čelnej ochrany vnútroštátne orgány považujú osvedčenia o zhode za neplatné na účely článku 26 smernice 2007/46/ES a zakážu registráciu, predaj a uvádzanie nových vozidiel, ktoré nie sú v súlade s požiadavkami uvedenými v oddieloch 5 a 6 prílohy I k tomuto nariadeniu, do prevádzky.
3. Požiadavky uvedené v oddieloch 5 a 6 prílohy I k tomuto nariadeniu sa uplatňujú na systémy čelnej ochrany dodávané ako samostatné technické jednotky na účely článku 28 smernice 2007/46/ES.
Článok 11
Systémy predchádzania zrážkam
1. Na základe hodnotenia Komisie vozidlá vybavené systémami predchádzania zrážkam nemusia vyhovovať testovacím požiadavkám uvedeným v oddieloch 2 a 3 prílohy I, aby sa im mohlo udeliť typové schválenie ES alebo vnútroštátne typové schválenie pre typ vozidla vzhľadom na ochranu chodcov alebo aby sa mohli predávať, registrovať alebo uvádzať do prevádzky.
2. Komisia predloží hodnotenie Európskemu parlamentu a Rade v prípade potreby spolu s návrhmi na zmenu a doplnenie tohto nariadenia.
Všetky navrhnuté opatrenia zabezpečia takú úroveň ochrany, ktorej skutočná účinnosť bude aspoň na úrovni poskytovanej podľa oddielov 2 a 3 prílohy I.
Článok 12
Sledovanie
1. Vnútroštátne orgány poskytnú Komisii raz ročne výsledky sledovania podľa bodov 2.2, 2.4 a 3.2 prílohy I, a to najneskôr do 28. februára roku nasledujúceho po roku, v ktorom sa výsledky získali.
Požiadavka poskytovať tieto výsledky prestane platiť od 24. februára 2014.
2. Komisia môže na základe výsledkov sledovania uskutočneného podľa bodov 2.2, 2.4 a 3.2 prílohy I k tomuto nariadeniu prijať podľa potreby vykonávacie opatrenia.
Uvedené opatrenia zamerané na zmenu nepodstatných prvkov tohto nariadenia okrem iného jeho doplnením sa prijmú v súlade s regulačným postupom s kontrolou uvedeným v článku 40 ods. 2 smernice 2007/46/ES.
3. Komisia na základe relevantných informácií oznámených schvaľovacími orgánmi a zúčastnenými stranami, ako aj na základe nezávislých štúdií monitoruje technický vývoj v oblasti rozšírených požiadaviek pasívnej bezpečnosti, asistenta núdzového brzdenia a iné technológie aktívnej bezpečnosti, ktorými možno zlepšiť ochranu zraniteľných účastníkov cestnej premávky.
4. Do 24. februára 2014 Komisia preskúma uskutočniteľnosť a uplatnenie všetkých takýchto rozšírených požiadaviek pasívnej bezpečnosti. Preskúma funkčnosť tohto nariadenia so zreteľom na používanie a efektívnosť asistenta núdzového brzdenia a ostatných technológií aktívnej bezpečnosti.
5. Komisia predloží Európskemu parlamentu a Rade správu doplnenú o náležité návrhy k danej problematike.
Článok 13
Sankcie
1. Členské štáty ustanovia sankcie uplatniteľné pri porušení ustanovení tohto nariadenia a prijmú všetky opatrenia potrebné na zabezpečenie ich uplatňovania. Stanovené sankcie musia byť účinné, primerané a odrádzajúce. Členské štáty oznámia tieto ustanovenia Komisii do 24. augusta 2010 a bezodkladne jej oznámia každú ich následnú zmenu a doplnenie.
2. Medzi typy porušenia, ktoré podliehajú sankciám, patria minimálne tieto typy:
a)
poskytovanie nepravdivých vyhlásení počas schvaľovacích konaní alebo počas konaní vedúcich k zrušeniu;
b)
falšovanie výsledkov testov pre typové schválenie;
c)
neposkytnutie údajov ani technických špecifikácií, ktoré by viedli k zrušeniu alebo odobratiu typového schválenia;
d)
odmietnutie poskytnúť prístup k informáciám.
KAPITOLA IV
PRECHODNÉ A ZÁVEREČNÉ USTANOVENIA
Článok 14
Zmeny a doplnenia smernice 2007/46/ES
Smernica 2007/46/ES sa mení a dopĺňa v súlade s prílohou V k tomuto nariadeniu.
Článok 15
Zrušenie
Smernice 2003/102/ES a 2005/66/ES sa zrušujú s účinnosťou od dátumu uvedeného v článku 16 druhom pododseku tohto nariadenia.
Odkazy na zrušené smernice sa považujú za odkazy na toto nariadenie.
Článok 16
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 24. novembra 2009 s výnimkou článku 4 ods. 6 a článku 9 ods. 9, ktoré sa uplatňujú odo dňa nadobudnutia účinnosti, a článku 9 ods. 2 až 8, ktoré sa uplatňujú odo dňa stanoveného v uvedených odsekoch.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 14. januára 2009